钦定古今图书集成/理学汇编/字学典/第122卷 > 陆深
## 钦定古今图书集成/理学汇编/字学典/第122卷 > 陆深

按《桂洲文集》：“陆深，字子渊，号俨山，华亭人。弘治乙丑
举进士，改庶吉士，授编修。嘉靖中为詹事致仕，赠礼
部侍郎，谥文裕。书法妙逼锺、王，比于赵松雪而遒劲
过之。”

按《龙江集俨山陆公行状》云：“国初吾松多以书学名
天下，久已绝响。公近奋起，遂凌蹴前人而处其上。”张
电以书学际遇，实出公所指授，识者谓公赵文敏后
一人，非谀词也。

按《莫廷韩集》：陆文裕自言：“吾与吴兴同师北海，海内
人以吾为取法于赵，是意不安于赵也。”究论其风力，
实出吴兴之上。

按《画禅室随笔》：“陆宫詹以书名家，虽率尔作应酬字，
俱不苟且，曰：‘即此便是学字，何得放过’？”

按《续文献通考》：“陆文裕少时，作小楷精谨，自谓有黄
庭遗教意，然不能离赵吴兴也。行草法李北海，而亦
出入吴兴，晚节尤妙。”

按《云间志略》：“陆深真草行书，如铁画银钩，遒劲有法，
颉颃北海，而伯仲子昂，一代之名笔。”